བུམོ་གི་རང་བཞིན།

༉ ཧེ་མ་གི་དུས་ལུ་ རྒྱལ་པོ་གསལ་བྱེད་ཟེར་མི་ སྟོབས་འབྱོར་མངའ་ཐང་དང་ ལོངས་སྤྱོད་ག་ནི་བ་ ཕུན་སུམ་ཚོགས་མི་ཅིག་ བཞུགས་བཞུགསཔ་མས། རྒྱལཔོ་འདི་གིས་ རང་གི་མངའ་འོག་ནང་ཡོད་མི་ འབངས་མི་སེར་ཆ་མཉམ་ལུ། ཆགས་སྡང་ཕྱོགས་རིས་མེད་པར་ ཆོས་དང་མཐུན་པར་ རྒྱལ་སྲིད་བསྐྱངས་ཏེ་ བཞུགས་པའི་སྐབས།

ནམ་ཅིག་འབདཝ་ད། རྒྱ་མཚོའི་གླིང་ལུ་སྡོད་མི་ བྱ་ཁྱུ་གཅིག་གིས་ རྒྱ་མཚོའི་གླིང་ལུ་སྐྱེ་མི་ བྱཱ་གི་ཕུ་མ་རེ་འབག་སྦེ་ འུར་སྒྲ་དང་བཅསཔ་ འཕུར་འགྱོ་བའི་སྐབས། རྒྱལ་པོའི་ཕོ་བྲང་གི་ཐད་ཀར་ལྷོདཔ་ད་ བྱཱ་གི་ཕུ་མ་དག་པ་ཅིག་ ཁ་ལས་ཤོར་ཏེ་ བུད་སོཔ་ཨིནམ་མས། བྱཱ་གི་ཕུ་མ་ བུད་སོ་མི་འདི་ རྒྱལ་པོའི་ཕྱག་ཞུ་མི་ཚུ་གི་སླ་ལས་ མི་སྤྱང་དྲགས་ རིག་པ་ཚ་མི་ འཇོན་ཐངས་ཡོདཔ་ རྒྱལ་པོ་ལུ་གནམ་མེད་ས་མེད་ ཤ་ཚ་ཧིང་ཚ་འབད་ ཕྱག་ཞུ་མི་ རྒྱལ་པོ་གིས་ ཐུགས་གཏད་ཚུགས་མི་ ཅིག་གིས་ཐོབ་སྟེ་ བྱཱ་གི་ཕུ་མ་དེ་ རྒྱལ་པོ་ལུ་ཕུལ་ནུག།

རྒྱལཔོ་གིས་ བྱཱ་གི་ཕུ་མ་དེ་གཟིགསཔ་ཅིག། རེད་འདི་སྨན་ཨིནམ་མཁྱེན་ཏེ་ རྒྱལཔོ་གིས་ ཐབས་ཤེས་ཅིག་བཏོན་དགོ་པས། ཟེར་ ཐུགས་བཞེད་གནང་སྟེ་ བྱཱ་གི་སོན་བཏོན་སྦེ་ འབངས་མི་སེར་ཚུ་ལུ་ ཁྱབ་བསྒྲགས་དེ་སྦེ་གནང་ནུག། ཉིནམ་ད་རེས་ཀྱི་གཅིག་ ནངས་པ་གི་གཉིས་ གནངས་ཚེས་དང་ གསུམ་གྱི་ཚེ་ལུ་ རྒྱལ་པོ་གསལ་བྱེད་ ངེ་གི་མངའ་འོག་ལུ་ཡོད་མི་ མི་སེར་ག་ར་འཛོམ་དགོཔ་ཨིན། དེ་གི་དོན་དག་འདི་ཡང་ ནཱ་ལུ་ལྷོདཔ་ད་ ཤེས་ཚུགས། ཟེར་ བཀོད་ནུག།

གནངས་ཚེ་མི་སེར་ག་ར་ རྒྱལ་པོའི་བཀའ་དང་འཁྲིལ་ཏེ་འཛོམ་ས་ལུ། རྒྱལཔོ་གིས་ ད་རིས་ཁྱེད་མི་སེར་ཚུ་ འཛོམ་དགོ་མི་འདི། གཙོ་བོ་ར་ རྒྱ་མཚོའི་གླིང་གི་རེད་འདི་ འཐོབ་ལས་བརྟེན་ཏེ་ཨིན། རྒྱ་མཚོའི་གླིང་ཟེར་མི་འདི་ མི་རྫུ་འཕྲུལ་ཡོད་མི་གིས་མ་གཏོགས་ ང་བཅས་བཟུམ་ མི་ཕལ་པ་གིས་ ལྷོད་ཚུགས་པའི་ས་ཆ་ཅིག་ཨིན་ར་མེན། དེ་གི་ནང་ལས་ཡང་ རྒྱ་མཚོའི་གླིང་གི་རེད་འདི་ ནད་རིགས་བརྒྱ་ལུ་ ཕན་ཚུགས་པའི་སྨན་ཅིག་ཨིན། ང་བཅས་ཀྱི་ཁ་རྗེ་ལས་བརྟེན་ བྱཱ་སོན་འདི་ཐོབ་སྟེ་ཡོད། སོན་དེ་བཟུམ་ ཤུལ་ལས་ང་བཅས་ཀྱིས་ འཐོབ་ཚུགས་ནི་ཕར་བཞག་ རྣམ་ཅོ་གིས་ཡང་གོ་མི་ཚུགས་ནི་འོང་། དེ་འབདཝ་ལས། ང་བཅས་ཀྱིས་ བྱཱ་གི་སོན་འདི་ ལེགས་ཤོམ་འབད་ བདག་འཛིན་འཐབ་སྟེ་ གསོ་སྐྱོང་འབད་དགོཔ་ཨིན། གསོ་སྐྱོང་ ག་གིས་ལེགས་ཤོམ་ འབད་ཚུགས་མི་ལུ་ གསོལ་རས་རྒྱ་ཆེཝ་འབད་གནང་ནི་ཨིན། ག་དེམ་ཅིག་འབད་ གསོ་སྐྱོང་འབད་མ་ཚུགས་མི་ལུ་ དེ་དང་འཁྲིལ་བའི་ཉེས་ཁྲིམས་ཡང་ཕོག་འོང་། ཟེར་ གསུངས་ཞིནམ་ལས། རྒྱ་མཚོའི་གླིང་གི་བྱཱ་སོན་ འབྲུ་གཉིས་གསུམ་ བགོ་བཤའ་རྐྱབ་གནང་འབད་ ལོག་བཏང་ནུག།

མི་འདི་ཚུ་ གཡུས་ཁར་ལོག་ལྷོད་ཞིནམ་ལས། མི་ག་ར་གིས་ ལཱ་འདི་ལུ་རྩ་འགེངས་ནུག། བདུན་ཕྲག་དག་པ་ཅིག་གི་ཤུལ་ལས་ ལ་ལུ་གིས་ ལུད་དང་ཆུ་ རྒྱུན་མ་ཆདཔ་འབད་ བླུག་ནི་དེ་གིས་ ལྕུག་གུ་ཐོན་ཡི་ལོ། ལ་ལུ་གིས་ ཧོན་ཅུང་ལོངས་ཡི་ལོ། ཟེར་ སླབ་མི་ལེ་ཤ་ཐོན་ནུག།

ཨིན་ཏེ་ར་འབད་རུང་ ཁྱིམ་ཅིག་ནང་ མི་ཉམ་ཆུང་མ་སྨད་གཉིས་ཡོདཔ་མས། དེ་གཉིས་ལུནི་ ག་དེ་སྦེ་ཆུ་ལུད་ཚུ་ བླུགས་ཏེ་འབད་རུང་ ལྕུག་གུ་འཐོན་ནི་ལོ་ ཧོན་ཅུང་ལོང་ནི་ལོ་ཟེར་ མ་པ་ལས་ མེད་པར། ས་སློང་བལྟ་བའི་བསྒང་ལསནི་ སོན་འདི་ཧམ་བཏགས་ཏེ་ ས་ལུ་འགྱུར་སག་ས་འབད་ཡོདཔ་མཐོང་སྟེ། སྨན་འདི་ གསོ་མ་ཚུགས་པར་ མ་སྨད་གཉིས་ཆ་ར་ ཚ་གྱང་གིས་ སེམས་སྐྱོ་བའི་ངང་ལུ་ སྡོད་ནུག།

ནེམ་ཅིག་གི་བར་ན་ར་ རྒྱལ་པོ་གིས། ངེའི་ བཙུནམོ་ བསྙུངས་ཆིཔ་ལས་ སྨན་དང་རིམ་གྲོ་ག་ཅི་གིས་ཡང་མ་ཕན་པར་ བཞུགསཔ་ད་ལུ། སྨན་པ་མཁས་པ་ ཡོད་ཚད་དང་ བླམ་ཆོསཔ་ཡོད་ཚད་ ག་ར་བཀུག་སྟེ་ ནད་འདི་གི་སྐོར་ལས་ བརྟག་དཔྱད་འབད་བཅུགཔ་ད། སྨན་པ་མཁས་པ་ག་ར་གིས་ ཁ་ གཅིག་ལས་ བཙར་དོ་བཟུམ་ བཙུནམོ་གི་ནད་ལུ་ རྒྱ་མཚོ་གླིང་གི་ རེད་འདི་གིས་ ཕན་འོང་། ཟེར་ཞུ་ནུག།

དེ་ལས། རྒྱལཔོ་གིས་ མི་སེར་ཚུ་ལུ་ ཁྱབ་བསྒྲགས་དེ་སྦེ་བཏང་ནུག། ཧེ་མ་ལས་ ང་གིས་ ཁྱེད་མི་སེར་ཚུ་ལུ་ རྒྱ་མཚོའི་གླིང་གི་ བྱཱ་གི་སོན་ གསོ་སྐྱོང་འབད་བར་སྤྲོད་མི་འདི་ དགོ་པའི་དུས་ཚོད་ ད་རིས་ཨིནམ་མས། ད་ འབག་ཤོག། ཟེར་གསུངམ་ད། མི་སེར་ ལ་ལུ་ཅིག་གི་ལག་པར་ ཧོ་ལྕུག་ལྕུག་འབད་སྐྱེས་སྐྱེཝ། ལ་ལུ་གི་ལག་པར་ འབྲས་བུ་བཏགས་སག་ས་འབད་ ཡོད་མི་ཚུ་འབག་སྟེ་ རྒྱལ་པོའི་གླིང་ཀ་ནང་འཛོམས་ནུག།

དེ་ཁར་རྒྱལཔོ་བྱོན་ཏེ། གྱལ་བཤལ་ཏེ་ གཟིགས་ཞིབ་དང་ ལོ་རྒྱུས་ཚུ་འདྲི་ཞིབ་གནང་ཡི་ར་འབྱོནམ་ད། ལ་ལུ་གིས་ གསོ་སྐྱོང་འབད་བའི་སྐབས་ ལཱ་ཁག་ཡོད་པའི་ཡོད་ལུགས་དང་། ལ་ལུ་གིས་ སེམས་ཅན་ལས་ སྲུང་ཐབས་འབད་ཚུལ་ཚུ་གི་ ལོ་རྒྱུས་འདྲ་མིན་སྣ་ཚོགས་ཞུ་ནུག།

གྱལ་མཇུག་ལུ་ ཨམ་ཅིག་དང་བུམོ་ཅིག་ རེད་བཙུགས་པའི་ རྫམ་སྟོངམ་ནང་ལུ་ ས་ཡང་གེ་ར་སྐམ་མི་ཅིག་ ལག་པར་བཤེད་སྦེ། མགུ་ཏོ་ཡར་སེང་ནི་ར་མེདཔ་འབད་ སྡོད་མི་མ་སྨད་གཉིས་ཡང་ ལྷོད་དེ་སྡོད་སར་གཟིགས་ནུག། དེ་ལས་ རྒྱལཔོ་གིས་ཕྲང་ཕྲང་ར་ མ་སྨད་གཉིས་འབད་སར་བྱོན་ཞིནམ་ལས། འདྲི་ཞིབ་གནངམ་ད་ ཁོང་མ་སྨད་གཉིས་ཀྱིས་ ཕྲང་སྟེ་ར་ཞུཝ་ལས། ངེ་གི་རྒྱལ་ཁབ་ནང་ལས་ མི་འ་ནཱི་བཟུམ་ འཐོན་མི་ལུ་བལྟ་སྟེ་ ཡ་མཚན་ཆེ་བས། ད་རིས་ ངེ་གི་ནང་ལས་ གསོལ་རས་འཐོབ་མི་འདི་ ཁོང་མ་སྨད་གཉིས་ཨིན་ཟེར་གསུངས་ཏེ་ གསོལ་རས་རྒྱ་ཆེཝ་འབད་གནང་ནུག་གོ། །།

མ་སྨད་གཉིས་ཀྱིས་ གསོལ་རས་འཐོག་དགོ་པའི་ ཁུངས་འདི།

འབངས་མི་སེར་གྱི་ རྒྱུད་བརྟག་ནི་གི་དོན་ལུ་ བྱཱ་གི་སོན་ བརྔོ་སྟེ་ སྤྲོད་སྤྲོདཔ་འབད་ནི་དེ་གིས་ ལཱ་ཕྲང་སྟེ་འབད་མི་འདི་ ཁོང་མ་སྨད་གཉིས་ མཐོང་ནི་དེ་གིས་ ཨིནམ་མས།

རྫོགས་སོ།།